**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2023. április 4-i nyilvános ülésére**

**TÁRGY:**

**A települési támogatásokról, a személyes gondoskodást nyújtó szociális és gyermekjóléti ellátásokról szóló önkormányzati rendelet felülvizsgálata**

**ELŐADÓ:**

Druskoczi Tünde

polgármester,

Mestyán Valéria

címzetes főjegyző

Tisztelt Képviselő-testület!

A szociális támogatások igénylésére vonatkozó szabályok gyakorlati alkalmazásának tapasztalataira figyelemmel szükségessé vált a települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet felülvizsgálata és egyes ellátási formák igénylési feltételeinek módosítása.

A gyakorlati tapasztalatok alapján szükséges lenne a **rendkívüli települési támogatás** **igénylésének feltételeit** módosítani, mert egyes igénylők, illetve ugyanazon család tagjai havi gyakorisággal nyújtanak be kérelmet rendkívüli települési támogatás megállapítására, ezért **korlátozni kellene a kérelmek benyújtásának gyakoriságát.**

2023. évben, két bizottsági ülés alkalmával, a meghozott döntések alapján rendkívüli települési támogatás címén 345.000 Ft került kifizetésre a jogosultak részére, külön önkormányzati tűzifa igénylésének lehetősége mellett. A rendkívüli települési támogatás igénylésének korlátozásával a 2023. évi költségvetésben tervezett 1.300.000 Ft kiadási összeg tarthatóvá válik.

Képviselői javaslatként merült fel az, hogy az idei évtől **az iskolakezdési támogatásra való jogosultság az igazolt havi családi jövedelemtől függően kerüljön megállapításra**, ezért módosítani kell a rendelet erre vonatkozó rendelkezését és az igényléshez szükséges kérelem nyomtatványt is. Polgármesteri javaslat volt, hogy az **iskolakezdési támogatás megállapításával kapcsolatos hatáskör gyakorlását a képviselő-testület a polgármester helyett a SZEKO Bizottságra ruházza át.**

A módosítás szerint iskolakezdési támogatásra az lesz jogosult, akinek a családjában az egy főre számított havi jövedelem nem haladja meg a 114.000 Ft-ot.

Tavalyi évben 65 kérelmező részére fizettünk ki 15.000 Ft összegű iskolakezdési támogatást, ez összesen 975.000 Ft kiadást jelentett. A jelenleg hatályos rendeletünk szerint az iskolakezdési támogatás összege 20.000 Ft. A 2023. évi költségvetésben iskolakezdési támogatásra 500.00 Ft került betervezésre, ami 25 gyermek, illetve család támogatását fedezi.

Kérem előterjesztésem megvitatását.

Balatonberény, 2023. március 27.

Druskoczi Tünde sk.

polgármester