**Balatonberény Község Önkormányzata Képviselő-testületének .../.... (...) önkormányzati rendelete**

**a települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022.(X.26.) önkormányzati rendelet módosításáról**

Balatonberény Község Önkormányzat Képviselő-testülete a szociális igazgatásról és a szociális ellátásról szóló 1993. évi III. törvény 1. §. (2) bekezdésében, 10. § (1) bekezdésében, 26. §-ban, 32. § (1) bekezdés b) pontja, (3) bekezdésében, 48. § (4) bekezdésében, 92. § (1), (2) bekezdésében, a 115. § (1) bekezdésében, a 132. § (4) bekezdés d) és g) pontjában, valamint a gyermekvédelemről és gyámügyi igazgatásról szóló 1997. évi XXXI. törvény 18. § (2) bekezdésében, 131. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8a. pontjában meghatározott feladatkörében eljárva a következőket rendeli el.

**1. §**

A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 4. § (8) bekezdése helyébe a következő rendelkezés lép:

„(8) A 3. § (1) bekezdés aa), ac) és ag) pontjában meghatározott támogatások megállapítása iránti kérelemben a kérelmező és a vele közös háztartásban élő nagykorú családtag köteles nyilatkozni arról, hogy rendelkezik-e szálláshely-szolgáltatási tevékenységhez szükséges igazolással és a szálláshely hasznosításából a kérelem benyújtását megelőző 12 hónapban milyen összegű jövedelme volt.”

**2. §**

A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 5. § (2) bekezdés b) pontja helyébe a következő rendelkezés lép:

*(A pénzben és természetben nyújtott települési támogatásokra való jogosultság megállapításáról és megszüntetéséről)*

„*b)* a képviselő-testület által átruházott hatáskörben a Szociális, Egészségügyi és Kulturális Bizottság (továbbiakban: bizottság) dönt:

*ba)* a rendelet 8. §-a szerinti rendkívüli települési támogatás a (7) bekezdés kivételével,

*bb)* a rendelet 10. § (4)–(6) bekezdése szerinti gyógyszertámogatás,

*bc)* a rendelet 14. §-a szerinti iskolakezdési támogatás,

*bd)* a rendelet 16. §-a szerinti önkormányzati tűzifa támogatás és

*be)* a rendelet 17. §-a szerinti karácsonyi támogatás ügyében.”

**3. §**

(1) A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 8. §-a a következő (1a) bekezdéssel egészül ki:

„(1a) Rendkívüli települési támogatás személyenként, családban élők esetén családonként évente legfeljebb négy alkalommal igényelhető. Két, időrendben egymás után beadott kérelem között legalább 50 naptári napnak kell eltelnie.”

(2) A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 8. § (2) bekezdése helyébe a következő rendelkezés lép:

„(2) A rendkívüli települési támogatás alkalmankénti összege nem lehet kevesebb 10.000 Ft-nál és nem haladhatja meg az 50 000 Ft-ot**.**”

(3) A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 8. § (5)–(7) bekezdése helyébe a következő rendelkezések lépnek:

„(5) A bizottság évente legfeljebb két alkalommal rendkívüli települési támogatást állapíthat meg, ha a kérelmező, vagy a kérelmező családjának egy főre számított havi nettó jövedelme nem haladja meg a szociális vetítési alap összegének tízszeresét, és a kérelmező vagy a család létfenntartását vagy lakhatását veszélyeztető krízishelyzetbe kerül. A rendkívüli települési támogatás éves összege nem haladhatja meg a 200.000 Ft-ot.

(6) Létfenntartást vagy lakhatást veszélyeztető krízishelyzetnek minősül, ha a kérelmező vagy családjában igazoltan:

*a)* betegség vagy baleset miatti tartós táppénz következtében okozta jelentős jövedelem-kiesés vagy váratlan kiadás történt,

*b)* elemi kár miatt az életvitelszerűen lakott ingatlanban jelentős anyagi kár keletkezett, vagy az ingatlan életveszélyessé vált,

*c)* nagy értékű gyógyászati segédeszközt kell beszerezni,

*d)* közüzemi díjtartozás halmozódott fel, melyet önerőből nem tudnak kiegyenlíteni, és fennáll a közüzemi szolgáltatás kikapcsolásának lehetősége,

*e)* a nyugdíj vagy egyéb rendszeres pénzellátás folyósítása a jogosultság megállapításának elhúzódása miatt késik, vagy

*f)* az ingatlan fűtéséhez, melegvíz ellátásához szükséges nagy értékű fűtőberendezés meghibásodott, vagy

g) olyan igazolt többletkiadás keletkezik, amely veszélyezteti a kérelmező, családja létfenntartását.

(7) Azon kérelmező részére, aki megfelel az (1) bekezdés, vagy az (5) bekezdés szerinti jövedelmi feltételnek és akinek az élete, testi épsége, egészsége, lakhatása közvetlen veszélybe kerülne a rendkívüli települési támogatás azonnali megállapítása hiányában, a polgármester jogosult a kérelem elbírálására és a rendkívüli települési támogatás soron kívüli megállapítására.”

**4. §**

(1) A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 14. § (1) bekezdése helyébe a következő rendelkezés lép:

„(1) Az önkormányzat a tanévkezdés megkönnyítése érdekében a Balatonberényben állandó lakóhellyel- vagy tartózkodási hellyel rendelkező - az általános iskola, középiskola nappali rendszerű oktatásában résztvevő – tanulók szülőjét, törvényes képviselőjét a szülő, törvényes képviselő kérelme alapján egyszeri iskolakezdési támogatásban részesíti, ha a családban az egy főre számított havi nettó jövedelem nem haladja meg a szociális vetítési alap összegének négyszeresét.”

(2) A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 14. § (3) bekezdése helyébe a következő rendelkezés lép:

„(3) A támogatás megállapításának feltétele a lakcímet igazoló hatósági igazolvány bemutatása, a tanulói jogviszonyt igazoló iskolalátogatási igazolás, a család jövedelmeit igazoló iratok, valamint a szálláshely-szolgáltatási tevékenységre vonatkozó nyilatkozat benyújtása.”

**5. §**

A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 16. § (1) bekezdése helyébe a következő rendelkezés lép:

„(1) Az önkormányzat természetbeni támogatásként évi egy alkalommal legfeljebb 3 erdei m3 tűzifa támogatást állapíthat meg azon szociálisan rászoruló személynek, aki megfelel az e rendeletben meghatározott feltételeknek.”

**6. §**

A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet 6. melléklete helyébe az 1. melléklet lép.

**7. §**

Hatályát veszti a települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet

*a)* 5. § (2) bekezdés a) pont ag) alpontja,

*b)* 6. § (2) bekezdése,

**8. §**

Ez a rendelet a kihirdetését követő harmadik napon lép hatályba.

Druskoczi Tünde Mestyán Valéria

polgármester címzetes főjegyző

Kihirdetve: 2023……………………….

Mestyán Valéria

címzetes főjegyző

*1. melléklet az .../... . (... . ... .) önkormányzati rendelethez*

„*6. melléklet*

(A melléklet szövegét a(z) kérelem iskolakezdési támogatáshoz.pdf elnevezésű fájl tartalmazza.)”

Végső előterjesztői indokolás

A szociális támogatások igénylésére vonatkozó szabályok gyakorlati alkalmazásának tapasztalataira és költségvetési hatásaira figyelemmel szükségessé vált a települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022. (X. 26.) önkormányzati rendelet felülvizsgálata és egyes ellátási formák igénylési feltételeinek módosítása.

Indokolt a **rendkívüli települési támogatás** **igénylésének feltételeit** módosítani, mert egyes igénylők, illetve ugyanazon család tagjai havi gyakorisággal nyújtanak be kérelmet rendkívüli települési támogatás megállapítására, ezért **korlátozni kell a kérelmek benyújtásának gyakoriságát.**

A**z iskolakezdési támogatásra való jogosultság az igazolt havi családi jövedelemtől függően kerül megállapításra**, ezért módosítani kell a rendelet erre vonatkozó rendelkezését és az igényléshez szükséges kérelem nyomtatványt is. Az **iskolakezdési támogatás megállapításával kapcsolatos hatáskör gyakorlását a képviselő-testület a polgármester helyett a szociális bizottságra ruházza át.**