**ELŐTERJESZTÉS**



BALATONBERÉNY KÖZSÉG ÖNKORMÁNYZATA

KÉPVISELŐ-TESTÜLETÉNEK

**2023. április 4-i nyilvános ülésére**

**TÁRGY:**

**PTKI Bizottság beszámolója a civil szervezetek 2022. évi támogatásairól, a támogatások elszámolásának ellenőrzéséről**

**ELŐADÓ:**

Gazda János  
PTKI bizottság elnöke

**Bevezetés:**

Balatonberény Község Önkormányzata Képviselő-testülete a civil szervezetek támogatása rendjéről szóló 11/2015. (XI.27.) önkormányzati rendelete 9.§-a, valamint a Balatonberény Község Önkormányzatának 2022. évi költségvetéséről szóló 4/2022. (II.28.) rendelete alapján vissza nem térítendő támogatásban részesítette a pályázatot benyújtó helyi „civil” szervezeteket.

Az Önkormányzat kötelezettsége, hogy e közforrásoknak a célnak megfelelő felhasználása, és annak elszámolása szabályszerűségét megvizsgálja.

7 civil szervezet nyújtotta be elszámolását;

* Balatonberényért Egyesület
* Balatoni Vízi Polgárőr Egyesület /Balatonberény/
* 3B Turisztikai Egyesület
* Vöröskereszt Balatonberényi Alapszervezete
* Nyugdíjas Egyesület /Balatonberény/
* Polgárőr és Önkéntes Tűzoltó Egyesület /Balatonberény/
* Balatonberényi Községi Sportegyesület

**Megállapítások elszámolások szerint:**

**1.Balatonberényért Egyesület:**

Elszámolása a rendeletben előírt mellékletek pontos kitöltésével rendben megtörtént.

A csatolt számlák és bankszámla kivonatok alapján megállapítható, hogy a megítélt támogatási összeg a célnak megfelelően került felhasználásra.

**2. Balatoni Vízi Polgárőr Egyesület:**

A támogatás összegét a község előtti vízfelületen, illetve partszakaszon végzett járőr és bűnmegelőzési tevékenységhez szűkséges üzemanyag vásárlására fordította. Erről számlák alapján elszámolt. Szöveges szakmai beszámolót nem csatoltak.

**3. 3B Turisztikai Egyesület:**

A támogatást egy tétel kivételével könyvelési díjra, illetve munkabérre fordították.

A szöveges beszámolóból nem tűnik ki, hogy az önkormányzatunktól kapott támogatási összegből milyen célok valósultak meg községünkben.

**4. Vöröskereszt Balatonberényi Alapszervezete.**

A nem túl nagy összegű támogatást tevékenységükhöz szorosan kapcsolódó célra fordították.

A szöveges beszámolóban részletesen leírásra kerültek a megvalósított programok, de az ezeken résztvevők létszámára vonatkozóan nincsenek adatok.

**5. Nyugdíjas Egyesület Balatonberény.**

A támogatási összeget teljes egészében a tagok részére szervezett kirándulás busz költségének kiegyenlítésére használták fel. Erről a kiállított számla alapján elszámoltak. Szakmai beszámolót a 2. számú melléklet kitöltésével adtak.

**6. Polgárőr és Önkéntes Tűzoltó Egyesület Balatonberény.**

A támogatást a működésükhöz szükséges célokra használták fel, amit a csatolt számlák alapján igazoltak. Azonban a megítélt támogatási összeg és az elszámoláson szereplő összeg között eltérés mutatkozik. Ennek oka, hogy a 23-3000004954 sz. számlán szereplő összegnek csak egy része került az elszámolásba beszámítva.

Ennek okát az egyesület elnökével tisztázni szükséges.

**7. Balatonberényi Községi Sportegyesület**

A legmagasabb támogatási összegről nyújtottak be beszámolót.

A számlák, bizonylatok és bankszámla kivonatok könyvelése komoly feladatot jelent az egyesület számára, melyet formailag és számszakilag rendben teljesítettek.

A számlák tartalmára vonatkozólag néhány észrevételt szükséges említeni.

A számlák alapján néhány futballcipő irreálisan magas áron lett beszerezve.

Az elszámolás közigazgatási bírságot is tartalmaz, amely nem része a működésnek.

Több számlán is előfordult alkoholos ital vásárlása.

Az étkezésekről kiállított számlákon nincs feltüntetve, hogy milyen alkalommal és hány fő részére történt az étkeztetés.

Az úti költség elszámolásokon szereplő tételek szabályosságának vizsgálata nem a bizottság hatásköre.

Összességében a benyújtott beszámolók és elszámolások formája a fenti észrevételek kivételével megfelelőek. A „Szakmai Beszámoló”-k (ahol voltak) áttekinthető formát biztosítottak a tényleges történések, és a támogatás összevetésére. A csatolt számlák, bankszámla kivonatok bemutatása is megfelelő, és a céllal, a felhasználás mikéntjével összevetve megfelelőnek tűnik.

A Balatonberényben működő, civil szervezetek tevékenysége érdemben járul hozzá a település közösség, fejlesztéséhez és gazdagítja a falu közéletét.

A PTKI. Bizottság javasolja, hogy a Képviselő-testület az említett hiányosságok megszüntetésére hívja fel az érintett egyesületek vezetőinek figyelmét. A jövőben pedig követelje meg a rendeletben szereplő előírások szerinti elszámolást.

Javasolja, hogy az előző évi elszámolások időpontja előzze meg a tárgy évi támogatások megállapításának dátumát, ezzel kapcsolatosan a bizottság már korábban javasolta a képviselő-testület felé a vonatkozó önkormányzati rendelet felülvizsgálatát.

Összességében a PTKI Bizottság javasolja, hogy a képviselő-testület az elszámolásokat fogadja el.

**Határozati javaslat:**

Balatonberény Község Önkormányzat Képviselő-testülete a PTKI Bizottság javaslata alapján a civil szervezetek 2022. évről adott pénzügyi és szakmai beszámolóit elfogadja, azzal, hogy felhívja a civil szervezetek vezetőinek figyelmét arra, hogy a szakmai beszámolók elkészítésére nagyobb hangsúlyt kell fektetni, részletesebb beszámolót vár el a képviselő-testület.

Határidő: civil szervezetek értesítésére 8 nap

Felelős: Druskóczi Tünde polgármester

Balatonberény, 2023. március 20.

Gazda János sk.

PTKI Bizottság elnöke